थ्रीस्टार सेमिफाइनलमा
रुस्लान थ्रीस्टार क्लब सिमरामा भइरहेको नवौं रुस्लान सिमरा गोल्डकप फुटबलको सेमिफाइनल पुगेको छ । सोमबार सिमरा रंगशालामा थ्रीस्टारले सुदूरपश्चिम ११ स्पोर्ट्स क्लब धनगढीविरुद्ध टाइब्रेकरमा ४–२ को नतिजा निकालेको थियो । यस सिजन इटहरी र बुढासुब्बा गोल्डकप जितेको थ्रीस्टार तेस्रो उपाधितिर अगाडि बढेको हो ।
बारा — रुस्लान थ्रीस्टार क्लब सिमरामा भइरहेको नवौं रुस्लान सिमरा गोल्डकप फुटबलको सेमिफाइनल पुगेको छ । सोमबार सिमरा रंगशालामा थ्रीस्टारले सुदूरपश्चिम ११ स्पोर्ट्स क्लब धनगढीविरुद्ध टाइब्रेकरमा ४–२ को नतिजा निकालेको थियो । यस सिजन इटहरी र बुढासुब्बा गोल्डकप जितेको थ्रीस्टार तेस्रो उपाधितिर अगाडि बढेको हो ।पहिलो हाफमा लिएको अग्रता जोगाउन नसक्दा थ्रीस्टारले टाइब्रेकरसम्म संघर्ष गर्नुपरेको थियो । पेनाल्टी सुटआउटमा थ्रीस्टारका रजिन धिमाल, बुद्ध चेम्जोङ, नीराजन खड्का र सुनील बलले गोल गरेका थिए । सुदूरपश्चिमबाट नरेन्द्र चौधरी र राकेश हमालले गोल गर्दा जीवन चौधरीको प्रहार थ्रीस्टारका गोलरक्षक एलन न्यौपानेले बनाए । सुदूरपश्चिमका कप्तान चेतन थारुको प्रहार बारमा लागेर फर्कियो । पहिलो हाफमा १–० ले पछि परेको सुदूरले ८७ औं मिनेटमा गोल गर्दै थ्रीस्टारलाई बराबरीमा रोके पनि टाइब्रेकर फलदायी नबन्दा पहिलो सहभागिताको यात्रा टुंग्याएको छ । यसअघि खेलको पहिलो हाफमा नीराजन खड्काको उत्कृष्ट पासमा सदुपयोग गर्दै विश्वास श्रेष्ठले गोल गरेर थ्रीस्टारलाई अग्रता दिलाएका थिए । पहिलो हाफमा आकर्षक अवसर बनाउन नसकेको सुदूरपश्चिमले दोस्रो हाफमा उत्कृष्ट प्रदर्शन गरेको थियो । दोस्रो हाफको सुरुदेखि नै आक्रामक खेल खेलेको सुदूरपश्चिमले थुप्रै अवसर सिर्जना गरेपनि बराबरी गोल फर्काउन अन्तिमसम्म संघर्ष गर्‍यो । खेलको ८७ औं मिनेटमा मणिराम चौधरीले पेनाल्टी एरियामा पाएको चेतन थारुको पास उपयोग गरेर दर्शनीय गोल गरेका थिए । सुरुआतमै अग्रता लिने अवसर गुमाएको थ्रीस्टारले पहिलो हाफमा सुदूरलाई पूरै दबाबमा राख्यो । चौथो मिनेटमा थ्रीस्टारका अफ्रिकी खेलाडी अजायी मार्टिनले पेनाल्टी एरियामा पाएको अवसर गुमाए । कप्तान नीराजन खड्काको पासमा उनको फितलो प्रहार गोलरक्षक जीवन भट्टराईले बचाए । खेलको २५ औं मिनेटमा थ्रीस्टारको अर्को सुन्दर अवसर खेर गयो । सुनील बलले हानेको कर्नर प्रहारमा अर्का अफ्रिकी खेलाडी पिटरको हेड गर्दा बल बार माथिबाट बाहिरियो । २७ औं मिनटमा सुनील बलले अर्को अवसर खेर फाले । विश्वासको क्रसमा पेनाल्टी एरियाबाटै सुनीलले हानेको प्रहार पनि सफल भएन । ३० औं मिनेटमा थ्रीस्टारका रजिन धिमालको प्रहार पोस्ट नजिकबाट बाहिरियो । विश्वास श्रेष्ठको ३३ औं मिनेटको प्रहार बारमाथि बाहिर गयो । मार्टिनको पासमा विश्वासको उत्कृष्ट प्रहार पनि खेर गयो । खेलको ४८ औं मिनेटमा थ्रीस्टारका विश्वासले अग्रता दोब्बर पार्ने अवसर चुकाए । बुद्ध चेम्जोङको पास सदुपयोग गर्न नसक्दा अग्रताको अवसर गुमाए । वान भर्सेस वानको स्थितिमा बुद्धको पास नियन्त्रणमा लिन नसक्दा सुदूपश्चिमका गोलरक्षक जीवन भट्टराईले बचाए । पहिलो हाफमा दबाबमा देखिएको सुदूरपश्चिम दोस्रो हाफमा खेलमा फर्कियो । खेलको ५० औं मिनेटमा सुदूरपश्चिमका माधव भण्डारीले बराबरीको अवसर गुमाए । धनबहादुर थापाको क्रसमा पेनाल्टी बक्सभित्रैबाट माधवको प्रहार पोस्ट माथिबाट बाहिरियो । ५७ औं मिनेटमा माधवको अर्को प्रहार विफल भयो । बक्स बाहिरैबाट उनको प्रहार गोलरक्षक एलनले पञ्च गरेर फाले । खेलको ७२ औं मिनेटमा सुदूरपश्चिमका फिलिप तामाङ वान भर्सेस वानको स्थितिमा चुके । माधवको क्रसलाई सम्हाल्न नसक्दा फिलिपले बराबरीको अवसर गुमाए । म्यान अफ द म्याच थ्रीस्टारका गोलरक्षक एलन न्यौपाने घोषित भए । मंगलबार साबिक विजेता सिएमजी क्लब संकटा र वीरगन्ज युनाइटेड क्लबबीच अन्तिम क्वाटरफाइनलमा प्रतिस्पर्धा हुनेछ । मार्टिनमाथि कारबाहीनिर्धारित ९० मिनेटको खेल बराबरीमा सकिएपछि आफ्नै टिमका खेलाडीमाथि हातपात गरेका अफ्रिकी खेलाडी अजायी मार्टिनमाथि प्रतियोगिता अनुशासन समितिले २ खेलको प्रतिबन्ध लगाएको छ । खेलपछि आइतबार साँझ बसेको समितिको बैठकले मार्टिनमाथि कारबाही गर्दै दुई खेलको प्रतिबन्ध लगाएको समितिका संयोजक एवं प्रतियोगिताका जनरल को–अर्डिनेटर शम्भुसिंह ठकुरीले जानकारी दिए । मार्टिनले विश्वास श्रेष्ठमाथि खेल सकिएपछि टाइब्रेकर हुनुअघि हातपात गरेका थिए । मार्टिनको प्रहारले विश्वासको गालामा चोट लागेको छ ।